Ining Yatu ning Meto Ketauan

Ing Ining Yatu ning Meto Ketauan (orihinal a Indonesian, Bumi Manusia; Ingles, This Earth of Mankind) ing minunang libru king grupu da reng apat a librung sinulat ning talasulat a Indonesian, i Pramoedya Ananta Toer. Misulat ya kabang makakulung ya king islang sukulan a Buru king aslagang Indonesia. Aniang mumuna, micuentu ya kareng kalupa nang presung Pramoedya aniang 1973 uling ala yang paintulut a isulat ne.    

Miliari ya aniang tauli nang dake ning pamaniakup da reng Dutch o Holandes ing nobela. Ing manimunang tauan ampong talacuentu ning Ining Yatu ning Meto Ketauan metung yang anak a lalaking tau Java o Javanese, i Minke, a misuertian a makapagaral king metung a iscuelang Dutch uling lahi de reng ari ning Java. Linub ya king kabilian a complicadu ampong mapanganib i Minke aniang akilala ne i Annelies, a malagu nang anak Nyai Ontosoroh. King Ining Yatu ning Meto Ketauan, pepakit nang Pramoedya ing e makatuliran a bie da reng memalen ning Indonesia aniang panaun ning pamaniakup ding Dutch, nung kapilan ing basi ning kabilian king sociedad ya pin ing karakal ning dayang Europeo ning metung a tau. Ing pamipakilala nang Pramoedya kang Minke, metung a taung e tatakut magsalita, a e tatanggap king sociedad nung nu la makatas deng mapilang uri da reng tau kareng aliwa, at uli na niti, megi yang talasulat imbes na talagawang discursu (speech-maker). E malaut iti king bie nang Pramoedya, a aduang banuang mesukul uli king kayang pamagdala kareng documentu laban kareng Dutch, at kaibat, meging metung a talasulat. 

Binawal ne ning Attorney General ning Indonesia ing Ining Yatu… aniang 1981. Dakal lang copiang mesagip at mikalat, kayabe la reng edisiun a milimbag king Malaysia. Milimbag yang pasibayu king Indonesia kapamilatan ning talabulalag a Lentera Depantara aniang 2005, kaibat nang milikas kareng 33 amanu king mabilug a yatu.

References

1980 novels
Indonesian literature